b'\n_START_ARTICLE_\nDan Condrea\n_START_SECTION_\nBiografie\n_START_PARAGRAPH_\nCondrea s-a n\xc4\x83scut \xc3\xaen 1975, fiul lui Virgiliu Condrea (d. 2011), fost pre\xc8\x99edinte al Colegiului Farmaci\xc8\x99tilor \xe2\x80\x93\xc2\xa0 filiala Bucure\xc8\x99ti \xc8\x99i farmacist-\xc8\x99ef al Spitalului Universitar de Urgen\xc8\x9b\xc4\x83. A absolvit Universitatea de Medicin\xc4\x83 \xc8\x99i Farmacie \xe2\x80\x9eCarol Davila\xe2\x80\x9d \xc3\xaen 1999, av\xc3\xa2nd \xc8\x99i un master \xc3\xaen administrarea afacerilor la Academia de Studii Economice. Virgiliu Condrea a fondat firma Universitar Pharma SRL al\xc4\x83turi de Ion Mateescu \xc3\xaen decembrie 1994; c\xc3\xa2nd Mateescu a p\xc4\x83r\xc4\x83sit firma \xc3\xaen 1996, Dan Condrea a devenit patron. Dup\xc4\x83 ce, \xc3\xaen 2006, au ap\xc4\x83rut o serie de pl\xc3\xa2ngeri penale pe numele firmei dup\xc4\x83 ce mai mul\xc8\x9bi nou-n\xc4\x83scu\xc8\x9bi din jude\xc8\x9bul Arge\xc8\x99 au fost infecta\xc8\x9bi cu bacterii periculoase din cauza slabei calit\xc4\x83\xc8\x9bi a dezinfectantului Thor produs de aceasta, Condrea i-a schimbat numele \xc3\xaen Hexi Pharma._NEWLINE_A fost chitarist \xc3\xaen trupa rock Kameleon (K.M.Leon), pe care a \xc8\x99i \xc3\xaenfiin\xc8\x9bat-o \xc8\x99i pentru care a compus \xc8\x99i c\xc3\xa2teva piese.\xc2\xa0\n_START_SECTION_\nDeces\n_START_PARAGRAPH_\nCondrea a decedat \xc3\xaen urma unui accident rutier produs pe drumul care ducea dinspre Corbeanca spre Buftea, la 22 mai 2016. Ma\xc8\x99ina pe care o conducea s-a izbit de un copac, iar Condrea a fost desfigurat \xc3\xaen timpul accidentului, fiind identificat dup\xc4\x83 haine \xc8\x99i dup\xc4\x83 actele pe care le avea la el.\n_START_SECTION_\nVia\xc8\x9b\xc4\x83 personal\xc4\x83\n_START_PARAGRAPH_\nCondrea \xc8\x99i-a cunoscut viitoarea so\xc8\x9bie, pe Laura, \xc3\xaen 1994, ace\xc8\x99tia fiind colegi la Facultatea de Medicin\xc4\x83. Cei doi au divor\xc8\x9bat, Condrea fiind acuzat de c\xc4\x83tre so\xc8\x9bie de violen\xc8\x9b\xc4\x83; au \xc3\xaempreun\xc4\x83 o fat\xc4\x83._NEWLINE_S-a rec\xc4\x83s\xc4\x83torit \xc3\xaen 2012 cu Uliana Ochinciuc, medic oftalmolog originar din Raionul Ungheni, Republica Moldova. Cu aceasta a \xc3\xaemp\xc4\x83r\xc8\x9bit mai multe afaceri.'